Brexit word amptelik ŉ werklikheidTheresa May, Britse premier, onderteken die amptelike brief om Brittanje se uittrede uit die Europese Unie (EU) te begin. Foto: Christopher Furlong/Pool Photo via AP Brittanje het Woensdag amptelik begin met die proses om die Europese Unie (EU) te verlaat met ŉ brief wat deur Theresa May, Britse premier, aan die leiers van die handelsblok gestuur is. “Dit is ŉ historiese oomblik met geen omdraaikans nie,” het May in die parlement gesê. “Ons is op soek na ŉ moedige en ambisieuse handelsooreenkoms met die EU.” May het die parlement in Westminster toegespreek terwyl die Britse ambassadeur by die EU, sir Tim Barrow, persoonlik die brief aan Donald Tusk, president van die Europese Raad, oorhandig het. Dit is die begin van ŉ twee jaar lange tydperk van onderhandelinge oor ŉ toekomstige verhouding tussen Brittanje en die EU. Deur amptelike kennis onder artikel 50 van die Lissabon-verdrag te gee, het die brief die Brexit-proses amptelik aan die gang gesit. “Die besluit is geensins ŉ verwerping van die waardes wat ons as mede-Europeërs deel nie. Brittanje wil hê die EU moet suksesvol en voorspoedig wees,” lui die brief. Die brief kom byna nege maande nadat die Britte amptelik ten gunste van Brexit gestem het met ŉ meerderheid van 51,9%. Tensy albei partye instem om die sperdatum vir die afhandeling van die onderhandelinge te verleng, sal Brittanje die EU amptelik in Maart 2019 verlaat. Die EU en Brittanje het dus twee jaar om onderhandelings oor die uittrede af te handel. Ná twee jaar sal Brittanje outomaties die EU verlaat, of die onderhandeling afgehandel is of nie. As Brittanje egter die EU verlaat sonder dat daar op ŉ formele ooreenkoms of oorgansmaatreëls besluit is, sal dit negatiewe gevolge vir Britse handel en dienste met die EU inhou, asook vir die EU se handel en dienste in Brittanje. Brittanje, wat 44 jaar gelede by die EU aangesluit het, is die eerste nasie van die 28-lid handelsblok om die EU te verlaat. Dit laat ŉ onsekere pad vir Brittanje ná sy uittrede uit die EU. Martin Wolf, ŉ ekonoom en verslaggewer, het aan die nuusagentskap Xinhua gesê die uittrede uit die EU is slegs die eerste stap op die pad vorentoe. “Ons sal ŉ nuwe handelsbeleid moet vestig wat ons waarskynlik 20 jaar sal neem,” het Wolf gesê. Nigel Farage, voormalige leier van die Britse Onafhanklike Party, het Woensdag getwiet: “Die onmoontlike droom word werklikheid. Vandag is ons verby die omdraaipunt.”